OTO ตัดขายหุ้น “ฮินซิซึ” 3% ให้ SIMAT รับทรัพย์กว่า 52 ลบ. นำเงินต่อยอดธุรกิจอีวี
OTO เฉือนขายหุ้น “ฮินซิซึ” ให้ SIMAT สัดส่วน 3% รับทรัพย์กว่า 52 ลบ. หวังนำเงินเสิรมสภาพคล่องและลงทุนธุรกิจใหม่ในอนาคต พร้อมทั้งตั้งบ.ย่อยเดินหน้าธุรกิจอีวี
OTO เฉือนขายหุ้น “ฮินซิซึ” ให้ SIMAT สัดส่วน 3% รับทรัพย์กว่า 52 ลบ. หวังนำเงินเสิรมสภาพคล่องและลงทุนธุรกิจใหม่ในอนาคต พร้อมทั้งตั้งบ.ย่อยเดินหน้าธุรกิจอีวี
11 ม.ค. 2566

บริษัท วันทูวัน คอนแทคส์ จำกัด (มหาชน) หรือ OTO เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ว่า ที่ประชุมคณะกรรมการบริษัท ครั้งที่ 1/2566 ซึ่งประชุมเมื่อวันที่ 10 มกราคม 2566 ได้มีมติอนุมัติจัดตั้งบริษัทย่อย 1 แห่ง เพื่อรองรับการขยายธุรกิจของบริษัท เกี่ยวกับการนำเข้า ผลิต ประกอบ และจำหน่าย รถจักรยานยนต์ไฟฟ้า ชิ้นส่วนยานยนต์ไฟฟ้า ด้วยทุนจดทะเบียน 10,000,000 บาท จำนวนหุ้น 100,000 หุ้น มูลค่าหุ้นละ 100 บาท ซึ่งประโยชน์ที่จะได้รับคือการเพิ่มโอกาส และช่องทางการขยายธุรกิจ และเพิ่มแหล่งรายได้ให้แก่บริษัท คาดจะดำเนินจัดตั้งแล้วเสร็จเดือนกุมภาพันธ์ 2566
นอกจากนี้ที่ประชุมยังมีมติอนุมัติให้บริษัทขายหุ้นสามัญใน บริษัท ฮินซิซึ (ประเทศไทย) จำกัด (มหาชน) (HS) ซึ่งประกอบธุรกิจด้านผลิตงาน ซิลค์สกรีนเนมเพลท เลเบลสติ๊กเกอร์ และจัดหาผลิตภัณฑ์ตามความต้องการของลูกค้าให้กับกลุ่มลูกค้าเครื่องใช้ไฟฟ้า และ อิเล็กทรอนิกส์ ทั้งในและต่างประเทศ ให้แก่ บริษัท ไซแมท เทคโนโลยี จำกัด (มหาชน) หรือ SIMAT จำนวน 6,000,000 หุ้น มูลค่าที่ตรา ไว้หุ้นละ 0.50 บาท คิดเป็นร้อยละ 3 ของหุ้นทั้งหมดใน HS โดยมีมูลค่าการซื้อขายเท่ากับ 52,500,000 บาท เนื่องจากบริษัทมีความประสงค์จะนำเงินจากการขายหุ้นดังกล่าวเพื่อเพิ่มสภาพคล่องให้แก่บริษัท และนำไปลงทุนประกอบธุรกิจใหม่ของบริษัทในอนาคต
ทั้งนี้ภายหลังการจำหน่ายไปซึ่งเงินลงทุนของบริษัทดังกล่าว บริษัทจะยังคงถือหุ้นใน HS จำนวน 14,000,000 หุ้น คิดเป็นร้อยละ 7 ของจำนวนหุ้นสามัญที่ออกและชำระแล้วทั้งหมดของ HS โดยที่การจำหน่ายไปซึ่งเงินลงทุนของบริษัทดังกล่าวไม่ส่งผลต่อผลการดำเนินงาน หรือฐานะทางการเงินของบริษัทแต่ประการใด
สำหรับในการนี้้บริษัท (ในฐานะผู้ขาย) ได้เข้าลงนามในสัญญาซื้อขายหุ้น กับ SIMAT (ในฐานะผู้ซื้อ) เป็นที่เรียบร้อยแล้วในวันที่ 11 มกราคม 2566 โดยบริษัทคาดว่าการจำหน่ายไปซึ่งเงินลงทุนของบริษัทจะเสร็จสมบูรณ์ตามสัญญาซื้อขาย หุ้นภายในวันที่ 31 มกราคม 2566